龍川道士
作者：蘇轍
朝代：宋

paragraphs: 昔我遷龍川，不見平生人。
傾囊買破屋，風雨庇病身。
頎然一道士，野鶴墮鷄羣。
飛鳴閭巷中，稍與季子親。
刺口問生事，褰裳觀運斤。
俯仰忽三年，愈久意愈真。
送我出重嶺，長揖清江濱。
方營玉皇宮，棟宇期一新。
成功十年後，脫身走中原。
見公心自足，徒步非我勤。
我歸客箕潁，晝日長掩關。
僕夫忽告我，門有萬里賓。
問其所從來，笑指南天雲。
心知故人到，驚喜不食言。
我老益不堪，惟有二頃田。
年年種麥禾，僅能免饑寒。
君來亦何爲，助我耕且耘。
嗟古或有是，今世非所聞。